Nii väikesed kui suured Läti kaubandusettevõtted sõdivad miljonilisi kulusid toovate Visa ja MasterCardi teenustasudega, ega soovi pankadele enam 0,5-4% ostusummast loovutada.
Ettevõtjad kaebasid kaardimaksete tasu Läti konkurentsiametisse, vahendas rus.db.lv ajalehte Biznes Baltija.
Kõige rohkem nurinat on kuulda väikeettevõtete seast, kuna väiksemate käivete juures peavad just nemad pankadele kõrgemat protsenti maksma. Mõned kaupmehed peavad plaani kaardimaksetelt kulude katteks 2-3% lisa küsida, nagu see mõnel pool mujal maailmas tavaks on. Samas, kui ostjad hakkavad rohkem sularaha kasutama, võivad pangad kaardimaksete teenustasusid alandada.
Läti kaupmeeste liidu juhi Henrik Danusevitši sõnul peaksid pangad kõigi kaupluste kaardimaksetelt võrdse protsendi küsima, kuna see raha tuleb nii või teisiti ostjate taskust.